პროექტი

**საქართველოს ფინანსთა მინისტრისა და საქართველოს ეროვნული ბანკის პრეზიდენტის ერთობლივი ბრძანება №**

**2024 წლის ქ. თბილისი**

**ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესის დამტკიცების თაობაზე**

„ნორმატიული აქტების შესახებ“ საქართველოს ორგანული კანონის მე-9 მუხლის და საქართველოს საგადასახადო კოდექსის 231 მუხლის მე-4 ნაწილის საფუძველზე,

**ვბრძანებთ:**

**მუხლი 1**. დამტკიცდეს თანდართული „ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესი“.

**მუხლი 2.** ეს ბრძანება ამოქმედდეს გამოქვეყნებისთანავე.

**საქართველოს ფინანსთა მინისტრი ლაშა ხუციშვილი**

**საქართველოს ეროვნული ბანკის პრეზიდენტის**

**მოვალეობის შემსრულებელი ნათელა თურნავა**

**ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესი**

**მუხლი 1. მოქმედების სფერო**

ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესი (შემდგომში - წესი) არეგულირებს აქტივების მმართველი კომპანიის მიერ ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოებას და მასთან დაკავშირებულ საგადასახადო საკითხებს.

**მუხლი 2. ტერმინთა განმარტება**

1. ამ წესის მიზნებისათვის მასში გამოყენებულ ტერმინებს აქვს შემდეგი მნიშვნელობა:   
   ა) ღირებულება - ერთობლივ საინვესტიციო ფონდში ერთეულის შესყიდვის ფასი;

ბ) შემოსავლების სამსახური - საჯარო სამართლის იურიდიული პირი შემოსავლების სამსახური;

გ) საანგარიშო თარიღი - საქართველოს საგადასახადო კოდექსის მიხედვით ერთეულის მფლობელის მიერ საგადასახადო დეკლარაციის წარდგენის თარიღი;

დ) საანგარიშო პერიოდი - პერიოდი, რომლის მიხედვითაც განისაზღვრება ერთეულის მფლობელის საგადასახადო ვალდებულება საქართველოს საგადასახადო კოდექსით საშემოსავლო ან მოგების გადასახადის ჭრილში;

ე) საინვესტიციო ანგარიში - ერთობლივი საინვესტიციო ფონდის აქტივების მმართველის კომპანიის მიერ ამ ფონდის თითოეული ერთეულის მფლობელისათვის გახსნილი ანგარიში, რომლის წარმოება რეგულირდება ამ წესის მე-4 მუხლის შესაბამისად;

ვ) ერთობლივი საინვესტიციო ფონდი - ერთობლივი საინვესტიციო ფონდი, რომელიც რეგისტრირებულია ან ავტორიზებულია „საინვესტიციო ფონდების შესახებ“ საქართველოს კანონის თანახმად. თუ ერთობლივი საინვესტიციო ფონდი არის ქოლგისებრი ფონდი, ყოველი მითითება ერთობლივ საინვესტიციო ფონდზე ამ წესის თანახმად, თუ სხვა რამ არ არის განსაზღვრული, მიჩნეულ იქნება, როგორც მითითება ქვეფონდზე, რომელშიც ერთეულის მფლობელი ფლობს ერთეულს;

ზ) ინვესტორი ფონდი - ერთობლივი საინვესტიციო ფონდი, რომელიც ფლობს ერთეულებს სხვა ერთობლივ საინვესტიციო ფონდში (ინვესტიციების მიმღები ფონდი);

თ) ინვესტიციების მიმღები ფონდი - ერთობლივი საინვესტიციო ფონდი, რომელშიც სხვა ერთობლივი საინვესტიციო ფონდი (ინვესტორი ფონდი) ფლობს ერთეულებს;

ი) ერთეულის მფლობელი - „საინვესტიციო ფონდების შესახებ“ საქართველოს კანონით განსაზღვრული ერთეულის მფლობელი (გარდა ინვესტორი ფონდისა);

კ) კაპიტალის ნამატი/დანაკარგი - ერთობლივი საინვესტიციო ფონდის აქტივების რეალიზაციით მიღებული მოგება/ზარალი და, შესაბამის შემთხვევაში, არარეალიზებული მოგება/ზარალი;

ლ) აქტივების წმინდა ღირებულება - ღირებულება, რომელიც გამოითვლება გაანგარიშების დროს, ერთობლივი საინვესტიციო ფონდის აქტივების საერთო ღირებულებისათვის, ამ ერთობლივი საინვესტიციო ფონდის ვალდებულებების ჯამური ოდენობის გამოკლებით;

მ) ერთეულის წმინდა ღირებულება - ღირებულება, რომელიც გამოითვლება ერთობლივი საინვესტიციო ფონდის აქტივების წმინდა ღირებულების ამ ღირებულების გაანგარიშების დროს გამოშვებული და განთავსებული ერთეულების რაოდენობაზე გაყოფით. თუ ერთობლივ საინვესტიციო ფონდს განთავსებული აქვს რამდენიმე კლასის ერთეული, სხვადასხვა კლასის ერთეულების წმინდა ღირებულება შეიძლება იყოს განსხვავებული, ერთობლივი საინვესტიციო ფონდის სადამფუძნებლო დოკუმენტით დადგენილი წესის შესაბამისად.

1. თუ სხვა რამ არ არის განსაზღვრული, ამ წესში გამოყენებულ ტერმინებს აქვს საქართველოს საგადასახადო კოდექსითა და „საინვესტიციო ფონდების შესახებ“ საქართველოს კანონით გათვალისწინებული მნიშვნელობა.

**მუხლი 3. ერთეულის მფლობელისათვის მისაწოდებელი ინფორმაცია**

* 1. ერთობლივი საინვესტიციო ფონდის აქტივების მმართველმა კომპანიამ თითოეულ ერთეულის მფლობელს შესაბამისი საანგარიშო პერიოდის ჭრილში უნდა მიაწოდოს საინვესტიციო ანგარიშთან დაკავშირებული, ამ წესის მე-4 მუხლის პირველი და მე-2 პუნქტებით გათვალისწინებული ინფორმაცია, რათა ერთეულის მფლობელმა შეძლოს თავისი საგადასახადო ვალდებულებების შესრულება.
  2. ერთეულის მფლობელი, ერთობლივ საინვესტიციო ფონდში (მათ შორის, შუამავლის მეშვეობით) ერთეულის შეძენისას, ვალდებულია აქტივების მმართველ კომპანიას მიაწოდოს საკმარისი ინფორმაცია (კერძოდ, ერთეულის მფლობელის საიდენტიფიკაციო მონაცემები, ერთეულების შეძენის თარიღი, ერთეულების რაოდენობა და კლასი/საიდენტიციკაციო ნომერი), რათა აქტივების მმართველმა კომპანიამ შეძლოს ამ წესით გათვალისწინებული ვალდებულებების შესრულება.
  3. შესაბამისი ინფორმაცია აქტივების მმართველმა კომპანიამ უნდა მიაწოდოს ერთეულის მფლობელს დროულად, ერთეულის მფლობელისათვის რელევანტური საანგარიშო თარიღის დადგომამდე.

**მუხლი 4. ერთეულის მფლობელის საინვესტიციო ანგარიში**

* + 1. ერთობლივი საინვესტიციო ფონდის აქტივების მმართველმა კომპანიამ თითოეულ ერთეულის მფლობელს უნდა გაუხსნას და აწარმოოს საინვესტიციო ანგარიში იმგვარად, რომ ერთეულის მფლობელმა შეძლოს განსაზღვროს საკუთარი შემოსავალი და ხარჯები ერთეულების ფლობასთან დაკავშირებით.
    2. აქტივების მმართველი კომპანიის მიერ ამ მუხლის პირველი პუნქტის შესაბამისად წარმოებული ჩანაწერები საშუალებას უნდა აძლევდეს ერთეულის მფლობელს, საანგარიშო პერიოდისათვის გაიანგარიშოს:

ა) ერთეულის მფლობელისათვის მიკუთვნებული ერთობლივი შემოსავალი/შემოსავალი (კაპიტალის ნამატის გამოკლებით) და ხარჯები (კაპიტალის დანაკარგის გამოკლებით);

ბ) ერთეულის მფლობელისათვის მიკუთვნებული კაპიტალის ნამატი და კაპიტალის დანაკარგი;

გ) თანხები და სხვა კორექტირებები, რათა ერთეულის მფლობელმა შეძლოს გაიანგარიშოს კაპიტალის ნამატი/დანაკარგი, ერთეულის მფლობელის მიერ ამ მუხლის მე-5 პუნქტით განსაზღვრული მეთოდის არჩევის შემთხვევაში.

* + 1. ერთობლივი საინვესტიციო ფონდის მიერ გამომუშავებული შემოსავალი და ხარჯები მიეკუთვნება მის თითოეულ ერთეულის მფლობელს, ერთობლივი საინვესტიციო ფონდის გაუთვალისწინებლად, შემოსავლის/ხარჯის მიკუთვნების მომენტში ერთეულის მფლობელის კუთვნილი ერთეულების წმინდა ღირებულების პროპროციულად. ნებისმიერი ზარალი, რომელიც ამ პუნქტის საფუძველზე მიეკუთვნება ერთეულის მფლობელს, არ უნდა აღემატებოდეს მის მიერ ერთობლივ საინვესტიციო ფონდში განხორციელებული შენატანის ოდენობას და აქტივების მმართველი კომპანიისთვის გადახდილ ხარჯებსა და საკომისიოს.
    2. საქართველოს საგადასახადო კოდექსის 154-ე მუხლით გათვალისწინებული საგადასახადო აგენტი, რომელიც ახორციელებს გადახდას ერთობლივი საინვესტიციო ფონდის სასარგებლოდ, ვალდებულია გადახდის წყაროსთან დააკავოს გადასახადი, თითოეული ერთეულის მფლობელის (ინვესტიციის მიმღები ფონდის შემთხვევაში - ინვესტორი ფონდის ერთეულის მფლობელის) კუთვნილი ერთეულების წმინდა ღირებულების პროპორციულად. ამ პუნქტის მიზნებისათვის აქტივების მმართველი კომპანია ვალდებულია შესაბამისი ინფორმაცია ერთეულის მფლობელთა შესახებ იმ მოცულობით, რაც აუცილებელია საგადასახადო აგენტის მიერ გადასახადის დაკავებასთან დაკავშირებით გადაწყვეტილების მისაღებად, დროულად მიაწოდოს საგადასახადო აგენტს გადახდის განხორციელებამდე.
    3. ერთეულის მფლობელს საანგარიშო პერიოდის დაწყებამდე შეუძლია აირჩიოს თავისი კაპიტალის ნამატის/დანაკარგის გაანგარიშება ერთობლივი საინვესტიციო ფონდის აქტივებში ერთეულის მფლობელის ინტერესის გათვალისწინების გარეშე, შემდეგი წესით:

ა) ერთეულების ღირებულებას დაემატოს ნებისმიერი შემოსავალი, რომელიც ერთეულის მფლობელს მიეკუთვნება ამ მუხლის მე-2 პუნქტის „ა“ ქვეპუნქტის შესაბამისად;

ბ) ერთეულების ღირებულებას გამოაკლდეს ნებისმიერი ხარჯი, რომელიც ერთეულის მფლობელს მიეკუთვნება ამ მუხლის მე-2 პუნქტის „ა“ ქვეპუნქტის შესაბამისად;

გ) ერთეულების ღირებულებას გამოაკლდეს ერთეულის მფლობელისათვის ერთობლივი საინვესტიციო ფონდის მიერ გადახდილი თანხა ან გადაცემული აქტივების ღირებულება, გარდა ერთეულების გამოსყიდვის ფარგლებში ერთეულის მფლობელისათვის გადახდილი თანხისა ან გადაცემული აქტივებისა. გადაცემული აქტივის შემთხვევაში, აქტივის ღირებულება განისაზღვრება გადაცემის მომენტისათვის მისი საბაზრო ღირებულებით. ეს ქვეპუნქტი არ ვრცელდება ერთობლივი საინვესტიციო ფონდის მიერ ერთეულის მფლობელისათვის გადახდილ თანხაზე ან გადაცემულ აქტივებზე საქონლის მიწოდების/მომსახურების გაწევის სანაცვლოდ, თუ ტრანზაქცია განხორციელდა მხარეთა შორის გაშლილი მკლავის პრინციპის თანახმად;

დ) კაპიტალის ნამატად ერთეულის მფლობელისათვის ჩაითვალოს ის ოდენობა, რომლითაც ამ პუნქტის „ბ“ და „გ“ ქვეპუნქტების შესაბამისად განხორციელებული გამოქვითვები აღემატება „ა“ ქვეპუნქტით გათვალისწინებულ ოდენობას.

* + 1. ერთეულის მფლობელის მიერ ამ მუხლის მე-5 პუნქტის შესაბამისად გაკეთებული არჩევანი ძალაშია შესაბამისი საანგარიშო პერიოდისათვის და ნებისმიერი მომავალი საანგარიშო პერიოდისათვის, რომლის განმავლობაშიც ერთეულის მფლობელი ფლობს ერთეულს ერთობლივ საინვესტიციო ფონდში.
    2. ერთეულის მფლობელს შეუძლია, აქტივების მმართველ კომპანიასთან შეთანხმების საფუძველზე, მასვე დაავალოს ამ მუხლის მე-2 პუნქტით და, შესაბამის შემთხვევაში, ამავე მუხლის მე-5 პუნქტით გათვალისწინებული ჩანაწერების წარმოება. აღნიშნულის მიუხედავად, საგადასახადო ანგარიშგებაზე პასუხისმგებლობა ერთეულის მფლობელს რჩება.

**მუხლი 5. სხვა ერთობლივი საინვესტიციო ფონდისათვის მისაწოდებელი ინფორმაცია**

* + - 1. ინვესტორი ფონდის მიერ ინვესტიციის მიმღებ ფონდში ერთეულის ფლობის შემთხვევაში, ინვესტიციის მიმღები ფონდის მიერ გამომუშავებული შემოსავალი და ხარჯები განიხილება ინვესტორი ფონდის თითოეული ერთეულის მფლობელის შემოსავლად და ხარჯად. შესაბამისად, გამოიყენება ამ წესის მე-4 მუხლის მე-3 პუნქტი.
      2. ინვესტიციის მიმღები ფონდის აქტივების მმართველმა კომპანიამ უნდა მიაწოდოს შესაბამისი ინფორმაცია ინვესტორი ფონდის აქტივების მმართველ კომპანიას, რათა მან შეძლოს ამ წესის მე-3 მუხლის პირველი პუნქტით გათვალისწინებული ვალდებულების შესრულება.
      3. ინვესტორი ფონდის აქტივების მმართველმა კომპანიამ უნდა მიაწოდოს შესაბამისი ინფორმაცია ინვესტიციის მიმღები ფონდის აქტივების მმართველ კომპანიას, რათა მან შეძლოს ამ წესის მე-4 მუხლის მე-4 პუნქტით გათვალისწინებული ვალდებულების შესრულება.

**განმარტებითი ბარათი**

**საქართველოს ფინანსთა მინისტრისა და საქართველოს ეროვნული ბანკის პრეზიდენტის ერთობლივი ბრძანების პროექტზე**

**„ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესის დამტკიცების თაობაზე“**

საქართველოს საგადასახადო კოდექსის 231 მუხლის თანახმად, ერთობლივი საინვესტიციო ფონდის აქტივების მმართველი კომპანია ვალდებულია თითოეულ ერთეულის მფლობელს, საქართველოს ფინანსთა სამინისტროსა და საქართველოს ეროვნული ბანკის პრეზიდენტის ერთობლივი ბრძანებით დადგენილი წესით, გაუხსნას საინვესტიციო ანგარიში და აწარმოოს ერთეულის მფლობელის მოგებისა და ზარალის აღრიცხვა. საქართველოს ფინანსთა მინისტრისა და საქართველოს ეროვნული ბანკის პრეზიდენტის წარმოდგენილი ერთობლივი ბრძანების პროექტით მტკიცდება ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოების წესი, რომლის შესაბამისადაც, ერთობლივი საინვესტიციო ფონდის აქტივების მმართველი კომპანია შეასრულებს ზემოთ აღნიშნულ საგადასახადო ვალდებულებას.

პროექტის მიღებით დარეგულირდება აქტივების მმართველი კომპანიის მიერ ერთობლივი საინვესტიციო ფონდის ერთეულის მფლობელის საინვესტიციო ანგარიშის წარმოებასა და მასთან დაკავშირებული საგადასახადო საკითხები, ასევე, განისაზღვრება ერთეულის მფლობელისათვის და ერთობლივი საინვესტიციო ფონდისათვის მისაწოდებელი ინფორმაცია, ერთეულის მფლობელისა და ერთობლივი საინვესტიციო ფონდის მიერ მიღებული შემოსავალისა და ხარჯების მიკუთვნება/განაწილების საკითხები, ერთეულის მფლობელის მიერ თავისი კაპიტალის ნამატის/დანაკარგის გაანგარიშების წესი, სხვა ერთობლივი საინვესტიციო ფონდისათვის მისაწოდებელი ინფორმაცია და სხვა საკითხები.

პროექტის მიღება არ გამოიწვევს დამატებითი სახსრების გამოყოფას სახელმწიფო ბიუჯეტიდან.

პროექტის ავტორია სსიპ - შემოსავლების სამსახური.